'বাংলাদেশ নিয়ে বিবাদে ওয়াশিংটন-মস্কো’
বাংলাদেশ নিয়ে বিবাদে ওয়াশিংটন-মস্কো; সমকালের খবর। বিস্তারিত হল বাংলাদেশের অভ্যন্তরীণ রাজনীতি ও নির্বাচন বিষয়ে পাল্টাপাল্টি অবস্থান নিয়েছে যুক্তরাষ্ট্র ও রাশিয়া। মস্কো দাবি করেছে, ঢাকায় নিযুক্ত মার্কিন রাষ্ট্রদূত পিটার ডি হাস বাংলাদেশে সরকারবিরোধী বিক্ষোভ সংঘটিত করার পরিকল্পনায় জড়িত ছিলেন। তবে রাশিয়ার এসব মন্তব্যকে অপব্যাখ্যা হিসেবে আখ্যায়িত করেছে ওয়াশিংটন।
বাংলাদেশের অভ্যন্তরীণ রাজনীতি ও নির্বাচন এখন বৈশ্বিক বিষয়ে পরিণত হয়েছে। বিশ্বের বিভিন্ন দেশে নিয়মিত প্রেস ব্রিফিংসহ গোলটেবিল বৈঠক বা সংসদে আগামী দ্বাদশ জাতীয় সংসদ নির্বাচন ও মানবাধিকার নিয়ে চর্চা হচ্ছে। সম্প্রতি বাংলাদেশে ঘটে যাওয়া এসব ঘটনা নিয়ে আবারও বিবাদে জড়াল বিশ্বের ক্ষমতাধর দুই পরাশক্তি।
ঋণের টাকায় পরিশোধ হচ্ছে সরকারি ঋণ? – বণিক বার্তার প্রধান শিরোনাম। এতে বলা হচ্ছে ব্যয় বাড়লেও রাজস্ব আহরণ বাড়ছে না। ঘাটতি পূরণে দেশি-বিদেশি উৎসগুলো থেকে প্রতিনিয়ত ঋণ নিতে হচ্ছে সরকারকে। ফলে ঋণের পরিমাণও বেড়ে যাচ্ছে। প্রতিবেদনে বলা হয় এক অর্থবছরে সরকারের ঋণের স্থিতি বেড়েছে ২ লাখ ৭৩ হাজার ৫৮৯ কোটি টাকা।
রাজস্ব ও ঋণের এ অসামঞ্জস্যতায় চাপ বাড়ছে সরকারের কোষাগারে। বাড়ছে ঋণের সুদ বাবদ পরিশোধিত অর্থের পরিমাণও।
বাড়তি এ ঋণের মধ্যে বিদেশী ঋণের অবদানই সবচেয়ে বেশি। বিদেশী ঋণে নির্ভরতা বাড়ায় শঙ্কিত হয়ে উঠছেন অর্থনীতিবিদ ও বিশ্লেষকরা।
টাকার অবমূল্যায়ন ও ডলারের সংকটজনিত কারণে এ ঝুঁকি আরো প্রকট হয়ে উঠবে বলে আশঙ্কা করছেন তারা। বিশ্লেষকরা বলছেন, রাজস্ব আয় বাড়াতে না পারলে দেশি-বিদেশি উৎস থেকে নেয়া ঋণ এক সময় বাংলাদেশের জন্য বড় ধরনের বিপদের কারণ হয়ে দেখা দিতে পারে।
নির্বাচন নিয়ে কূটনীতিকদের ব্রিফ করলেন পররাষ্ট্রসচিব-নয়া দিগন্তের খবর। এতে বলা হয় বাংলাদেশের চলমান রাজনৈতিক পরিস্থিতি ও আসন্ন জাতীয় নির্বাচনে প্রস্তুতি সম্পর্কে দিল্লিতে নিযুক্ত ও বাংলাদেশের দায়িত্বপ্রাপ্ত প্রায় ৯০টি দেশের মিশন প্রধানদের ব্রিফ করেছেন পররাষ্ট্র সচিব মাসুদ বিন মোমেন। তিনি বলেছেন, অন্য অনেক দেশের মতোই নির্বাচন বাংলাদেশে একটি উৎসব। বাংলাদেশের জনগণ এই উৎসবের জন্য এবং ভোট দিয়ে তাদের পছন্দের প্রতিনিধি নির্বাচনের জন্য অধীর আগ্রহে অপেক্ষা করছে।
দিল্লিতে গত শুক্রবার সন্ধ্যায় বাংলাদেশ হাইকমিশনের বঙ্গবন্ধু হলে এই ব্রিফিংয়ের আয়োজন করা হয়। এর আগে তিনি হায়দরাবাদ হাউজে ভারতের পররাষ্ট্র সচিব বিনয় মোহন কোয়েত্রার সাথে বৈঠক করেন।
‘অনির্দিষ্টকালের’ ছুটিতে ওয়াশিংটনে নিযুক্ত বাংলাদেশের রাষ্ট্রদূত-মানবজমিনের খবর। বলা হয় অনির্দিষ্টকালের জন্য ছুটিতে গেছেন ওয়াশিংটনে নিযুক্ত বাংলাদেশের রাষ্ট্রদূত মোহাম্মদ ইমরান। গত ২২শে নভেম্বর থেকে তিনি যুক্তরাষ্ট্রের বাইরে অবস্থান করছেন।
শনিবার সন্ধ্যায় ঢাকা ও ওয়াশিংটনের একাধিক কূটনৈতিক সূত্র বাংলাদেশ দূতের ছুটিতে থাকার বিষয়টি মানবজমিনকে নিশ্চিত করেছে। জানিয়েছে, যথাযথ কর্তৃপক্ষের সঙ্গে আলোচনা এবং সরকারের অনুমোদন সাপেক্ষেই রাষ্ট্রদূত ছুটিতে রয়েছেন। কিন্তু তার বর্তমান অবস্থান কোথায়? সে বিষয়ে কেউ মুখ খুলতে রাজি হননি।
সপ্তম দফার অবরোধ শুরু, বাসে আগুন – দেশ রুপান্তরের শিরোনাম। দ্বাদশ সংসদ নির্বাচনের ঘোষিত তফসিল বাতিলসহ বর্তমান সরকারের পদত্যাগের এক দফা দাবিতে আজ রবিবার সকাল ৬টা থেকে টানা ৪৮ ঘণ্টার অবরোধ কর্মসূচি পালন করবে বিএনপিসহ সমমনা রাজনৈতিক দলগুলো।
সপ্তম দফার এই অবরোধ কর্মসূচি শুরুর আগে গতকাল শনিবার রাতে আগের দফার অবরোধগুলোর মতো রাজধানীতে বাসে আগুন দিয়েছে দুর্বৃত্তরা। এদিকে অবরোধ কর্মসূচি সফল করতে সারা দেশের তৃণমূল নেতাকর্মীদের রাস্তায় নামার আহ্বান জানিয়েছেন বিএনপির জ্যেষ্ঠ যুগ্ম মহাসচিব রুহুল কবির রিজভী।
AL allies to seek more but may get less – ডেইলি স্টারের শিরোনাম। বলা হচ্ছে ১৪ দলীয় জোট এবার আওয়ামী লীগের কাছে আরও বেশি সিট দাবি করবে কিন্তু ক্ষমতাসীনরা গতবারের চেয়েও এবার কম আসন দেবে বলে আওয়ামী লীগ সূত্রে জানা গেছে।
ভাগ্য নির্ধারণ আজ, বাদ পড়তে পারেন ৩০ এমপি – আওয়ামী লীগের মনোনয়ন ঘিরে সমকালের শিরোনাম। বলা হয় দ্বাদশ জাতীয় সংসদ নির্বাচনে ৩০০ আসনে প্রার্থী চূড়ান্ত করেছে আওয়ামী লীগ। আজ রোববার আওয়ামী লীগ মনোনীত প্রার্থীদের নাম আনুষ্ঠানিকভাবে ঘোষণা করা হবে। বিকেল ৪টায় রাজধানীর বঙ্গবন্ধু অ্যাভিনিউর দলের কেন্দ্রীয় কার্যালয়ে ৩০০ আসনের দলীয় প্রার্থী ঘোষণা করবেন আওয়ামী লীগের সাধারণ সম্পাদক ওবায়দুল কাদের। এর আগে আজ সকালে গণভবনে ৩ হাজারের বেশি দলীয় মনোনয়নপ্রত্যাশীকে মতবিনিময়ে ডেকেছেন দলটির সভাপতি শেখ হাসিনা।
আসন ভাগাভাগি শেষ মুহুর্তে-যুগান্তরের প্রধান শিরোনাম। বলা হচ্ছে নির্বাচনি ট্রেনে কাকে কতটি আসনে ছাড় দেবে আওয়ামী লীগ, সে সমঝোতা হবে শেষ মুহূর্তে। মাঠের পরিস্থিতি পর্যালোচনা করে শরিকদের ছাড় দেয়ার ব্যাপারে সিদ্ধান্ত নেবে দলটি।
এছাড়া ভোটে অংশ নেওয়া বিভিন্ন রাজনৈতিক দলের প্রার্থীর দক্ষতা ও যোগ্যতা, স্থানীয় পর্যায়ে তাদের গ্রহণযোগ্যতা এবং জনপ্রিয়তা বিবেচনায় নিয়ে আসন ভাগাভাগির টেবিলে বসবে তারা। এর আগে সংশ্লিষ্ট দলগুলোর মাঠপর্যায়ের ভিত্তি, সক্ষমতা এবং সামর্থ্যর বিষয়টিও পরখ করে দেখতে চায় ক্ষমতাসীনরা। তবে বিএনপি ভোটে এলে কৌশল পাল্টাবে আওয়ামী লীগ।
হরতাল অবরোধের বিকল্প ভাবছে বিএনপি – মানবজমিনের খবর। বলা হয় দলের নেতাকর্মীদের গণগ্রেপ্তার, গণহারে সাজা, তল্লাশি হয়রানিতেও চলমান আন্দোলন থেকে পিছু হটবে না বিএনপি। ইতিমধ্যে দলটির দু’দফায় ৩ দিন হরতাল ও ৬ দফায় ১৩ দিন অবরোধ কর্মসূচি পালন করেছে। রোববার থেকে ফের ৪৮ ঘণ্টার অবরোধ কর্মসূচি ঘোষণা করা হয়েছে।
দলটির একটি সূত্র জানিয়েছে, চলতি সপ্তাহেও মঙ্গলবার বিরতি দিয়ে বুধবার থেকে ৪৮ ঘণ্টার অবরোধ ঘোষণা করতে পারে। তবে পরের সপ্তাহে হরতাল-অবরোধের বিকল্প কর্মসূচি নিয়ে চিন্তা করছে দলটি।
ইতিমধ্যে জোটের শরিক দলগুলো বিকল্প কর্মসূচি নিয়ে নানা প্রস্তাব দিয়েছে। সেগুলো নিয়ে নীতি-নির্ধারণী ফোরামে আলোচনা করে চূড়ান্ত সিদ্ধান্ত নেয়া হয়েছে।
বিএনপি’র দায়িত্বশীল এক নেতা মানবজমিনকে জানিয়েছেন, বিএনপি’র মহাসচিব মির্জা ফখরুল ইসলাম আলমগীর জামিনে মুক্তি পেলে নয়াপল্টন কেন্দ্রীয় কার্যালয় খোলার চিন্তা করবেন তারা।
গণভবনে যাচ্ছেন মনোনয়নপ্রত্যাশীরা, কী বার্তা দেবেন শেখ হাসিনা-সংবাদের অন্যতম প্রধান শিরোনাম এটি। বলা হয় দ্বাদশ সংসদ নির্বাচনে নৌকার মনোনয়নপ্রত্যাশীরা আজ গণভবনে যাচ্ছেন।
আওয়ামী লীগ সভাপতি ও প্রধানমন্ত্রী শেখ হাসিনা তাদের সঙ্গে ‘মতবিনিময় সভা’ করবেন বলে গত শুক্রবার দলের দপ্তর থেকে পাঠানো এক সংবাদ বিজ্ঞপ্তিতে জানানো হয়েছে। সভা শুরু হবে সকাল ১০টায়। এখান থেকে দলীয় প্রধান কী বার্তা দেবেন, তা জানতে উৎসুক সবাই।
আওয়ামী লীগের একটি সূত্র বলছে, এবার জাতীয় নির্বাচনে ‘যাকেই’ মনোনয়ন দেয়া হোক ‘তার পক্ষেই’ ঐক্যবদ্ধ হয়ে কাজ করার নির্দেশনা আসবে মতবিনিময় সভায়। একই নির্দেশনা এর আগেও দলীয় প্রধানের বক্তব্যে এসেছে।
এবার সংসদীয় ৩০০ আসনে নৌকার মনোনয়ন ফরম বিক্রি হয়েছে ৩ হাজার ৩৬২টি। সে হিসাবে, প্রতি আসনে গড়ে ১১ জন মনোনয়নপ্রত্যাশী। এদের মধ্যে বর্তমান (একাদশ) সংসদ সদস্যরা (এমপি) যেমন আছেন, তেমনি একাদশ সংসদে মনোনয়ন বঞ্চিতরাও আছেন। আবার জেলা ও উপজেলা আওয়ামী লীগের শীর্ষ নেতারাও আছেন।
Tk2460cr Jica fund for underground metro unused, being returned – দ্য বিজনেস স্ট্যান্ডার্ডের প্রধান শিরোনাম এটি। বলা হয় বিদেশি অর্থায়নে নির্মিতব্য প্রকল্পগুলোতে ধীর গতি চলছেই; দেশের প্রথম আন্ডারগ্রাউন্ড মেট্রোরেল প্রকল্প বলছে তারা এই অর্থবছরে জাপান থেকে যে ঋণ এসেছিল সেটা ব্যবহার করতে পারছে না।
ভূমি অধিগ্রহণে ব্যর্থতা ও টেন্ডার পাশ না হওয়ায় ঢাকা মাস ট্রানজিট কোম্পানি লিমিটেড ২৪৬০ কোটি টাকা ফিরিয়ে দিতে যাচ্ছে। বিশ্লেষকদে বলছেন যখন অর্থনৈতিক অস্থিরতা চলছে সে সময় বিদেশি ফান্ড ফিরিয়ে দেয়াটা উদ্বেগজনক।
গরুর কারণে কমল মাছ-মুরগির দামও – প্রথম আলোর খবর। এতে বলা হয় হঠাৎ কমে গেছে গরুর মাংসের দাম। দোকানের সারিতে দাঁড়িয়ে অনেকে মাংস কিনছেন। তাতে কমেছে চাষের মাছ ও মুরগির দাম। ৭৫০ থেকে ৮০০ টাকা কেজি বিক্রি হওয়া গরুর মাংস এখন ৬৫০ টাকার কমেও পাওয়া যাচ্ছে। বিক্রেতারা বলছেন চাহিদা কমে যাওয়ায় দামও কমেছে। আর তার প্রভাব পড়েছে মাছের বাজারেও। এছাড়া ব্রয়লার মুরগির ১৭০ টাকা ও ডিম পাওয়া যাচ্ছে ১১৫ থেকে ১২৫ টাকার মধ্যে।
Two Indians among 15 killed in road accidents – দুজন ভারতীয় নাগরিকসহ কমপক্ষে ১৫জন শনিবার সড়ক দুর্ঘটনায় মারা গিয়েছেন বলে খবর নিউ এজের। এতে বলা হয় সাত জেলায় আরও সাত জন আহত হয়েছেন।
শনিবার সকালে সাতক্ষীরায় এক প্রাইভেটকারকে চাপা দেয় ট্রাক। ঐ পাইভেট কারে ছিলেন ভারতের পশ্চিমবঙ্গের ওয়াসিম কুমার বিশ্বাস ও ছবি বিশ্বাস। ভারতের অর্থায়নে খুলনা-মংলা রেললাইন প্রকল্পে কাজ করছিলেন মি. ওয়াসিম।

গরুর কারণে কমল মাছ-মুরগির দামও